[[1]](#footnote-1)Anexa nr. 8 la metodologia cadru

## CONTRACT

Nr. D3 /SNTOBC/

## Privind activitățile desfășurate de către cadrele didactice din cadrul Inspectoratului Școlar Județean Bacău, numite în comisiile de verificare a cunoștințelor pentru concursul de admitere în Școala Națională de Pregătire a Agenților de Penitenciare Târgu Ocna, sesiunea \_\_\_\_\_\_\_\_\_\_\_\_.

**Având în vedere prevederile:**

* Legii nr. 287/2009 privind Codul Civil, Republicată
* Legii nr. 227/2015 privind Codul fiscal
* Legii nr. 207/2015 privind Codul de procedură fiscală.
* Hotărârii Guvernului nr. 257/2005, privind înfiinţarea pe lângă Ministerul Justiţiei a unei activităţi finanţate integral din venituri proprii;
* Metodologia de organizare și desfășurare a concursului de admitere în Școala Națională de Pregătire a Agenților de Penitenciare Târgu Ocna aprobată prin Ordin al Ministrului Justiției
* Deciziei Directorului general al Administrației Naționale a Penitenciarelor de numire a comisiilor de concurs;

**cele două părţi mai jos menţionate au convenit să încheie prezentul contract**.

**Art. 1. Părţile contractului:**

1. **ŞCOALA NAŢIONALĂ DE PREGĂTIRE A AGENŢILOR DE PENITENCIARE** (denumită în prezentul contract SNPAP) cu sediul în str. Tiseşti, nr. 137, Tg. Ocna, Jud. Bacău, telefon/fax 0234/344151, cod fiscal RO 4278060, cont deschis la Trezoreria Oneşti reprezentată prin \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ - Director, în calitate de **beneficiar**, pe de o parte,

**şi**

1. *DlD-na ,* domiciliată în localitatea , str. , nr. , bl. , posesoare a C.I., seria , nr. , CNP , cont IBAN , deschis la , cadru didactic potrivit adeverinței nr. , eliberată de către , în calitate de **cadru didactic numit în comisia de verificare a cunoștințelor la , din cadrul concursului de admitere în** Școala Națională de Pregătire a Agenților de Penitenciare Târgu Ocna, sesiunea \_\_\_\_\_\_,

**Art. 2. Obiectul contractului**

**2.1.** Obiectul contractului constă în realizarea de către cadrul didactic numit la Art.1, lit. b) a activităților specifice pentru desfășurarea concursului de admitere în Școala Națională de Pregătire a Agenților de Penitenciare Târgu Ocna– sesiunea \_\_\_\_\_, potrivit prevederilor Metodologiei de organizare și desfășurare a concursului de admitere în SNPAP, în condițiile stabilite de către beneficiar, după cum urmează:

1. să elaboreze testele-grilă și baremele de corectare și notare, conform bibliografiei puse la dispoziție de către beneficiar, în condiții de confidențialitate;
2. să verifice și să noteze lucrările candidaților conform baremelor de corectare și notare;
3. să completeze documentele specifice întocmite în cadrul concursului de admitere;

**2.2.** Pentru activitățile arătate la punctul 2.1., cadrul didactic-furnizor va fi remunerat în regim „plata cu ora”, fără a beneficia de decontarea sau compensarea altor drepturi (de transport, cazare, diurnă, masă, etc).

**Art. 3. Durata contractului**

**3.1** Prezentul contract se încheie pentru perioada cuprinsă între **data de** **\_\_\_\_\_\_\_și data de\_\_\_\_\_\_, perioadă în care se vor desfășura probele de concurs ce necesită prezența cadrului didactic**.

**Art. 4. Încetarea contractului**

4.1. Prezentul contract încetează de drept la expirarea perioadei contractuale, adică la data de **\_\_\_\_\_**, fără alte formalităţi.

4.2. Prezentul contract nu poate înceta înainte de termenul stipulat, decât în situații obiective, care nu țin de voința părților.

**Art. 5. Preţul contractului**

5.1. Pentru activitățile prestate în cadrul concursului de admitere, plata cadrului didactic se va realiza în regim „plata cu ora”, în baza fișelor de pontaj întocmite de către secretariatul comisiei centrale și aprobate de către președintele acesteia, luându-se în considerare, după caz, salariul de bază brut lunar, indemnizaţia de încadrare brută lunară sau salariul funcţiei de bază brut lunar în care este încadrat cel în cauză, fără a depăși timpul de lucru stabilit la punctul 6.1**.**

5.2. Plata pentru finalizarea activităţilor prevăzute la art. 2 va fi efectuată în termen de 60 zile de la data finalizării concursului.

5.3. Plata preţului se face prin depunere în contul bancar indicat de cadrul-didactic.

**Art. 6. Timpul de lucru**

**6.1.** Programul zilnic este stabilit de către președintele Comisiei centrale de admitere conform volumului și complexității activităţilor planificate, fără a se depăși un total de 40 de ore pe săptămână.

**Art. 7. Obligaţiile și interdicțiile cadrului didactic:**

7.1. **Cadrul didactic are următoarele obligații:**

a) să respecte întocmai prevederile Metodologiei de organizare și desfășurare a concursului de admitere în Școala Națională de Pregătire a Agenților de Penitenciare Târgu Ocna, și să-și asume, sub semnătură, respectarea acesteia inclusiv a normelor de conduită stabilite prin metodologie;

b) să furnizeze serviciile prevăzute la art. 2, cu respectarea prevederilor legale incidente și în conformitate cu instrucțiunile primite de la beneficiar, numai în timpul de lucru și în condițiile stabilite de către acesta;

c) să utilizeze baza materială pusă la dispoziție de beneficiar (computere, periferice IT, etc.) cu respectarea strictă a indicațiilor acestuia și să manifeste grijă în utilizarea obiectelor, materialelor și dotărilor aparținând unității sau puse la dispoziție pentru organizarea și desfășurarea concursului de admitere;

d) să remedieze orice deficiență semnalată de către beneficiar cu privire la activitățile din cadrul comisiei de verificare a cunoștințelor în care este numit și în termenul fixat pentru aceasta;

e) să își desfășoare activitatea strict în spațiul pus la dispoziție pentru comisia din care fac parte;

f) să informeze imediat, în scris, președintele Comisiei centrale de admitere referitor la neregulile de orice fel constatate personal ori despre care ia cunoștință, precum și despre orice încercare de influențare exercitată asupra lor în ceea ce privește organizarea și desfășurarea concursului de admitere;

g) să poarte în mod obligatoriu ecusoane personalizate corespunzătoare nivelului de acces în spațiile de lucru ale comisiilor sau în cele pentru desfășurarea probelor de concurs;

h) să informeze președintele Comisiei centrale de admitere cu privire la nerespectarea normelor de conduită sau a celor de deontologie profesională de către personalul implicat în organizarea și desfășurarea concursului;

i) să respecte confidențialitatea datelor personale ale candidaților sau ale personalului implicat în organizarea și desfășurarea concursului, precum și a celorlalte date care nu sunt de interes public referitoare la concursul de admitere;

j) să respecte ierarhia instituțională și cea instituită la nivelul comisiilor de concurs;

k) să se prezinte la sediul beneficiarului pentru îndeplinirea obligațiilor din prezentul contract având asupra sa materialele bibliografice stabilite prin decizia directorului general al Administrației Naționale a Penitenciarelor și comunicate de către beneficiar și să intre în sălile de lucru numai cu acestea, fiind interzis orice alt tip de manual sau sursă de documentare;

l) să predea președintelui Comisiei centrale de admitere telefoanele mobile și orice alte obiecte interzise în perioada de lucru a comisiilor; în intervalele de timp în care se elaborează subiectele și baremele de corectare, precum și atunci când se corectează lucrările scrise, și să accepte ca acestea să fie păstrate în dulap încuiat și sigilat;

m) să informeze președintele comisiei în cazul în care constată existența unor înscrieri, semnături sau a altor semne distinctive care ar permite identificarea unor lucrări;

n) să accepte cazarea în interiorul S.N.P.A.P, în spații corespunzătoare puse la dispoziție gratuit de către beneficiar, în intervalul cuprins între începerea etapei de elaborare a testelor-grilă și până la afișarea baremelor de corectare și notare a acestora, în perioadele în care comisia din care face parte nu lucrează.

o) să păstreze deplina confidențialitate a subiectelor elaborate, a punctajelor și a altor informații din cadrul comisiei în care este nominalizat, cel puțin până la data când aceste informații vor fi făcute publice de către beneficiar sau numai cu acordul beneficiarului;

p) să cesioneze către beneficiar toate drepturile patrimoniale de autor aferente serviciului prestat pentru o perioadă nelimitată, în mod exclusiv, prețul cesiunii fiind inclus în prețul contractului definit la art. 5;

q) să respecte normele privind accesul în sediul beneficiarului și în spațiile destinate activității comisiei în care a fost nominalizat și să se supună controlului specific asupra persoanei, bagajelor și mijloacelor de transport la accesul în unitate și ori de câte ori este solicitat de către președintele comisiei centrale de admitere.

**7.2.** **Cadrului didactic îi este strict interzis:**

a) să divulge sau să favorizeze în orice fel divulgarea conținutului testelor grilă sau a soluțiilor acestora;

b) să înlocuiască, să modifice, să sustragă sau să distrugă grile de concurs sau orice altfel de înscrisuri întocmite în cadrul concursului de admitere;

c) să permită sau să favorizeze accesul persoanelor neautorizate în spațiile destinate probelor de concurs, în spațiile destinate comisiilor și în zonele interzise accesului liber, semnalizate corespunzător;

d) să inițieze, să accepte sau să faciliteze acțiuni sau intenții de fraudă sau alte acțiuni care prejudiciază corectitudinea concursului de admitere;

e) să intervină sau să accepte intervenția altor persoane pentru favorizarea unor candidați sau pentru fraudarea concursului;

f) să pătrundă, să permită accesul sau să dețină telefoane mobile ori alte obiecte interzise în sălile de lucru ale comisiei în care își desfășoară activitatea ori în alte zone în care acestea sunt interzise;

g) să desigileze sau să încerce desigilarea colțurilor secretizate ale lucrărilor, această activitate fiind atributul exclusiv al Comisiei centrale de admitere, care poate efectua această operațiune numai după corectare și notare conform metodologiei de admitere;

h) să intre în sala de lucru a comisiilor cu grile concepute anterior sau în afara sălii de lucru;

i) să copieze, să transcrie ori să transmită în orice fel date din grilele de concurs sau să le scoată în orice mod în afara sălii de lucru, ori să permită, să faciliteze ori să instige alte persoane să recurgă la astfel de activități;

j) să efectueze înscrisuri de orice fel pe grilele de răspuns pe care le corectează.

**7.3.** Cadrul didactic nu poate subcontracta furnizarea serviciilor către o terță persoană, în perioada menționată.

**7.4.** Se interzice cadrului-didactic utilizarea, pe întreaga durată a activităților prestate, a oricăror mijloace de comunicare și/sau de stocare a informației, în alte condiții decât cele aprobate expres de către beneficiar;

**7.5.** Se interzice cadrului didactic să intre în legătură directă sau indirectă cu reprezentanții mass-media pe întreaga durată de desfășurare a concursului de admitere. fără acordul beneficiarului.

**Art. 8. Obligaţiile beneficiarului:**

**8.1.** **Beneficiarul are următoarele obligații:**

a) să aducă la cunoștința cadrului didactic, pe bază de semnătură, prevederile Metodologiei de organizare și desfășurare a concursului de admitere în Școala Națională de Pregătire a Agenților de Penitenciare Târgu Ocna, inclusiv normele de conduită stabilite prin anexa la metodologie;

b) să coordoneze activitatea comisiei în care a fost numit cadrul didactic;

c) să indice cadrului didactic bibliografia în baza căreia se elaborează testele grilă și baremele de corectare și notare;

d) să pună la dispoziția cadrului didactic spațiu de lucru și dotările corespunzătoare, precum și spațiu de cazare cu titlu gratuit, în interiorul instituției, pentru perioadele în care comisia nu lucrează;

e) să asigure spații de păstrare corespunzătoare pentru telefoanele mobile și celelelate obiecte aparținând cadrului didactic, pe timpul cât acestea sunt predate președintelui comisiei centrale de admitere;

f) să remunereze cadrul didactic pentru serviciile furnizate, după îndeplinirea obiectului contractului şi a obligaţiilor cadrului didactic, în condiţiile Art. 5 -7 din prezentul contract;

g) să calculeze şi să vireze contribuţiile sociale şi impozitul pe venit, conform prevederilor Codului fiscal.

**Art. 9. Răspunderea contractuală**

9.1. În caz de neîndeplinire, de îndeplinire parțială sau necorespunzătoare a obligaţiilor contractului de către cadrul didactic, acesta va plăti despăgubiri beneficiarului în valoare de\_\_\_.

9.2. În caz de neîndeplinire, de îndeplinire parțială sau necorespunzătoare a obligațiilor contractului de către beneficiar acesta va plăti cadrului didactic daune-interese, calculate in temeiul art. 3 alin. (2) din OG 13/2011, egale cu dobanda legala penalizatoare (nivelul ratei dobanzii de referinta a BNR plus 4 puncte procentuale/pe zi intarziere) aplicată asupra valorii sumelor neachitate.

9.3. Răspunderea contractuală nu exclude răspunderea materială sau penală, după caz.

**Art. 10. Forţa majoră**

10.1. Forţa majoră este constatată de o autoritate competentă.

10.2. Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

10.3. Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

10.4. Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

**Art. 11. Litigii**

11.1. Eventualele litigii care se pot naşte din prezentul contract sau în legătură ce executarea acestuia, inclusiv cele referitoare la validitatea, interpretarea, executarea sau desfiinţarea lui vor fi soluţionate pe cale amiabilă.

11.2. În situaţia în care părţile nu convin pe cale amiabilă asupra soluţionării, litigiile vor fi soluţionate de instanţa de judecată competentă.

**Art. 12. Legea aplicabilă contractului**

Contractul va fi interpretat conform legilor din România.

**Art. 13 Comunicări**

13.1 Orice comunicare între Părți, referitoare la îndeplinirea prezentului Contract, trebuie să fie realizată și transmisă în scris, într-o formă ce poate fi citită, reprodusă și înregistrată.

13.2 Orice document scris trebuie înregistrat atât în momentul transmiterii cât și în momentul primirii.

13.3Orice comunicare între Părți trebuie să conțină precizări cu privire la elementele de identificare ale contractului (cel puțin titlul și numărul, data contractului) precum și ale Părților.

13.4Comunicările între părți se pot face prin mijloace electronice de comunicare sau, ca excepţie, prin alte mijloace decât cele electronice.

**Art. 14**

14.1. Toate clauzele prezentului contract reprezintă voinţa părților, fiind acceptate în mod expres de părţi conform Codului Civil.

14.2. Părţile au înţeles să încheie azi**,** \_\_\_\_\_\_\_\_\_\_\_\_\_\_ prezentul contract, în două exemplare, câte unul pentru fiecare parte.

|  |  |
| --- | --- |
| **Beneficiar,**  **Școala Națională de Pregătire a Agenților de Penitenciare Târgu Ocna** | **Cadrul didactic**  **Nume prenume** |

1. Document care conține date cu caracter personal protejate de prevederile Regulamentului UE 679/2016” [↑](#footnote-ref-1)